คลังล้มแผนเก็บภาษีน้ำหวาน
หวั่นกระทบหนักการผลิตน้ำตาล ส่งผลต่อเนื่องถึงเศรษฐกิจ  แนะคุมเครื่องดื่มทางอ้อมผ่านกฎหมายที่มีอยู่
11 ก.ค. 2559

หวั่นกระทบหนักการผลิตน้ำตาล ส่งผลต่อเนื่องถึงเศรษฐกิจ  แนะคุมเครื่องดื่มทางอ้อมผ่านกฎหมายที่มีอยู่
แหล่งข่าวจากกระทรวงการคลัง เปิดเผยว่า การเก็บภาษีน้ำหวานจะชะลอออกไปไม่มีกำหนด เนื่องจากได้มีการประชุมร่วมกัน 3 ฝ่าย ได้แก่ คณะกรรมาธิการด้านการเก็บภาษีของสภานิติบัญญัติแห่งชาติ(สนช.) ผู้แทนจากคณะรัฐมนตรี และผู้แทนจากสภาขับเคลื่อนการปฏิรูปประเทศ จากการหารือได้พิจารณาผลดีผลเสียอย่างละเอียด และมีข้อสรุปว่าการควบคุมปริมาณน้ำตาลในเครื่องดื่มให้ใช้กฎหมายของหน่วยงานที่มีอยู่ในปัจจุบันบังคับใช้ควบคุมไปก่อน ซึ่งเป็นผู้เสนอให้กระทรวงการคลังเก็บภาษีน้ำหวาน 
นอกจากนี้ ควรให้หน่วยงานภาครัฐให้ความรู้กับประชาชนผู้บริโภคเข้าใจถึงผลดีผลเสียของการบริโภคน้ำหวานให้มาก และเป็นเวลานานมากพอกว่าที่ผ่านมาเสียก่อน  เพื่อจะทำให้ประชาชนลดการบริโภคน้ำหวานลงได้ ส่วนการเก็บภาษีน้ำหวานให้เป็นเรื่องสุดท้ายที่จะดำเนินการ เนื่องจากจะส่งผลกระทบความเป็นธรรมในการเก็บภาษี เพราะไม่ใช่มีแต่เครื่องดื่มเท่านั้นที่ใส่น้ำตาลจำนวนมาก ยังมีขนมหวานอีกจำนวนมากที่ใช้น้ำตาลสูงกว่าน้ำหวาน
ขณะเดียวกัน การเก็บภาษีน้ำหวานจะส่งผลกระทบกับผู้ผลิตน้ำตาลทั้งประเทศซึ่งเป็นอุตสาหกรรมขนาดใหญ่ และมีส่วนสำคัญต่อเศรษฐกิจประเทศได้รับผลกระทบ ทำให้การบริหารเศรษฐกิจมีปัญหาความยากลำบากมากขึ้น อย่างไรก็ตาม แม้ว่าที่ประชุม 3 ฝ่ายจะมีการสรุปว่าไม่ได้เร่งให้เก็บภาษีน้ำหวาน แต่ทางกระทรวงการคลังก็จะศึกษาแนวทางการเก็บภาษีถึงผลดีผลเสีย เพื่อที่ในอนาคตฝ่ายนโยบายต้องการดำเนินการก็พร้อมที่จะให้ข้อมูลได้ทันที
แหล่งข่าวเปิดเผยว่า นายสมชัย สัจจพงษ์ ปลัดกระทรวงการคลัง ได้ตั้งคณะทำงานการศึกษาเก็บภาษีน้ำหวาน โดยมีสำนักงานเศรษฐกิจการคลัง กรมสรรพสามิต เป็นหน่วยงานหลัก และได้เชิญฝ่ายเอกชนโดยเฉพาะผู้ผลิตน้ำตาลรายใหญ่เข้ามาหารือ แต่ไม่ได้รับความร่วมมือ เนื่องจากผู้ผลิตน้ำตาลไม่ต้องการให้ความเห็น เพราะกลัวเสียภาพลักษณ์หากแสดงความไม่เห็นด้วยกับการเก็บภาษีน้ำหวาน เพราะจะกระทบกับยอดขายน้ำตาลของบริษัท
“การเก็บภาษีน้ำหวานไม่ได้เป็นเรื่องเร่งรัดการเก็บภาษีเพิ่ม ไม่ได้กระทบกับผู้ผลิตน้ำหวาน เพราะภาษีขึ้นไม่กี่บาทสามารถผลักภาระไปให้ผู้บริโภคได้ แต่การลดน้ำตาลในการผลิตน้ำหวานจะกระทบกับการผลิตน้ำตาลลดลงไปมาก”แหล่งข่าวเปิดเผย